Germaḥ Masinisa
Abrid ɣer tfeswin n uzekka
Mi i-iṣṣub uɣebaṛyezzid ɣer wakal akken yeǧǧa. Mi ters taka, temkted ṣṣura akken teɣunza. Mi yexmet derz n tikli, yeǧga talit i westeɛfu. Mi susmen ijawaqen n tiselbi, fkan nnuba i leɛqel. Mi id yella yak unect-a yetteɣmid umṛaḥ d lxali. Di ccew ifeṭṭi umedil n tikerkas, yettak tadwilt i lmeɛqul. Ul ixaqen yufa , ziɣ akken yebɣu yecmet wudem n tidet, tafat-is tif yir afaten(éclairs) ttwahin yihyaden (charlatans) metwal yir asebdaden ssulin yimfugel n txidas. Ulac aglugel akked d lawan. Akud i tezzi, teswiɛt tettnebren, leqlam yettazel . Dɣa mi temḥa tira n yir affus, tadwet n tidet tensex ɣef aglim yerɣan ifyar n widen umu teza tasa. Wid yettwalin nnid ayen id yera yigli , ufan tidmi n talsa tcebel , lxaṭer n umesnaw yenhawel :
Ssel-as i tsusmi ak-d teḥku
Ɣef tiɣri n yigugamen
Atten tettsuɣu trennu
Tesendef deg ulawen
D tiɣri ur yeddim waḍḍu
Ur snan yimusnawen
Tugar lmut nettkukru
D lmeḥna itt-yeṭafaren
Ggen yimesḥafen lmendad i tiɣersi. Celḥen ljedra yecfan. Unfan i waktayen ,yellan d tanfust n wagdud, ad miren ɣef akal i tesen adifen n wallaɣ. Nezhent wallen, n widak iḥamlen ifeṭiwjen n leɣrur ,deg ayen ttwalint. Snescraḥent lexwaṭer n yinerwaliyen ( inconditionnels) n lbaṭel. Yufa umger tizelgi-s! Maca akud yettera yal ifetiwej ɣer times-is, yal tiqqit n waman ɣer lmuja-s, yal axeclaw ɣer wakal-is . Ttar ɣef akken id nnan d wa i d anamek-is. Tura xemtent tuɣac n widen yuzlen ger leɛrac akken ad innin neɣ ad awin. Tura rṣas yesergagayen tirwiḥin, ifelun di tidmarin, yesmejiden tulawin, yesewḥacen tilmeẓyin yezzi ɣer yimmi ubeckiḍ. Tura kra yellan ibedel. Temḥa riḥa n lbarud. Uɣalent regmat d awal kan, tisusaf d aman kan, tiyitwin d aslef kan. Yettu weɛrur acu i-iɛeba. Yeqbel lweɛd mi yekna. ɣer tama n tiḥṣifin iɣerban, yettqazamen di tafat, raben . Aten-nni d iɛamuren yeǧgen nnuba i wawal yettnadin deg tebḥat n tsusmi ɣef awal:
Muqel ṭlam ma ad ak immel
Acu yellan nnig tafat
Defir n lemri i-icebel
Imi din it tekbel tesweɛt
Kra tugi tiṭ at-muqel
Di lbeḍna, din trebat
Mi- id- as irad ad yenfel
Am teḥbubt syen tenfat
Nudmen waman d yisɣaren. Tizegwa mecḥent aɛeqa n meɣrud. Isafen newlen tiqrisin yesgersilen timeqwa n tudert. Idurar sburen tagut am yir tigezday ɣef yixef. Yenugdem lḥal, yetti ɣer ussan deg tirugza tesuḥub ddel. Ur yuksan wul yettmeǧǧiden ɣef lɛez ifuten. Akud mi d yefka timugent , ur yessin ara araǧu. Win yeddan yedda, ma d wayeḍ ad isami tama. Ajegaḥ maci d yiwen i udem-is:
Steqsi ilem ad ak yinni
Ma teɛmer neɣ d lxali
Zik amek akken i yettili
Anwi is yeksen udem yesɛa?
Aḍḍu fell-as mi id yeɣli
Yewwid acḥal d aḥiḥa
D ṣṣut i d-yekkan seg ansi ur nelli
Akken ad yinni aqli da!
A Briruc ayen ik-yesebzgen aɣ-iruc! Yeḍsa yimmi xas teqber tasa! Ihdumen ttagmen seg ixefwen-nneɣ. Xas ulama ddunit d adud, lqum yefka lmendad i tguni. Ccnawi yetthuzun lxater, ddan di tinifift n zzman. Yestewḥac usmekti. Reḥba n tatut tegga izuraz n ustehzi, teqqen tirwiḥin ɣer udaynin deg ɣebunt tisas! Yewhem wawal deg ayen id yenna, yendem yiles ɣef leɛhud yefka. Temɣer tesirxis tabɣest, tnecded iraggen n tugdi ɣer idisan-is. Ayen nnan imezwura yuɣal d aɛewiq! Win yesḥalfen amzun yawet? Wis ma tidet waya?
Nesla i tiɣri n tsusmi
Neḥḍer mi d tefeɣ seg yilem
Nwala deffir lemri
Mi d yeffeɣ wanza si leɛdem
Awal ma yuggad tikti
Iɣawel yimmi izamem
Tiṭ mi thuba awali
Tafat , ṭlam att-yeddem!!!!
Mi yensa wayen yensan, mi yesusem wayen yesusmen, mi yettwattu wayen yettwattun, mi yexmet wayen ixemten, mi yufag wabu n leɣrur ɣef allen, deg abrid ɣer tafsut n uzekka, yeḥlalid Gremaḥ Masinisa. Deg uffus-is d iǧeggigen. Ɣef yimmi-s yeḍbaɛ ucmumeḥ. Ɣef yidmaren-is yerqem usirem. Di tmuɣli-s, tetturar tafat. Nnig yixef-is, senjaq n tudert. Ur yelli ara weḥd-as. Llan yerfiwqen-is, di 126 yidsen. Tikli-nsen tettqazem asawen ɣer Tawrirt Mussa. Abrid uɣen d win yettawin ɣer tizi n wass-a. Tiɣri-nsen: “ ḥazbet i tefswin amer ad ibriken daqen azekka! “
Ait Slimane Hamid
cat_Latn kab_Latn kab_Latn kab_Latn kab_Latn nno_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn